Yaponiyadagi musobaqa vakillarimiz uchun omadsiz boshlandi

Yaponiyaning Tokio shahrida dzyudo bo`yicha Katta dubulg`a turkumiga kiruvchi turnir start oldi. Dastlabki kun bahslarida hamyurtlarimizdan Diyorbek O`rozboev hamda Rishod Sobirov tatamiga chiqishdi.  Diyorbek ilk bellashuvda amerikalik Aaron Kunixironi taslim etdi. Biroq ikkinchi davrada jahon reytingini boshqarib kelayotgan mo`g`ilistonlik Boldbaatar Ganbatga imkoniyatni boy berib qo`ydi. Rishod Sobirov ham dastlabki bahsda iroqlik Kadim Kadimni dog`da qoldirdi, lekin uchinchi davrada ukrainalik Georgi Zantarayaga qarshi bahsda omad etishmadi.  Ertaga -73 va -81 kilogramm vazn toifasidagi yurtdoshlarimiz ishtiroklarini boshlashadi.